…………………………

………………………… 2020 г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **Г-ЖА ДЕСИСЛАВА ТАНЕВА** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **ДЕСИСЛАВА ТАНЕВА** |

**ДОКЛАД**

от доц. д-р Янко Иванов – заместник-министър на земеделието, храните и горите

**Относно:** Проект на Наредба за условията и реда за обезвреждане на странични животински продукти и на продукти, получени от тях, извън обектите, регистрирани в Областните дирекции по безопасност на храните

**УВАЖАЕМА ГОСПОЖО ТАНЕВА,**

На основание чл. 259, ал. 3 от Закона за ветеринарномедицинската дейност внасям за одобрение проект на Наредба за условията и реда за обезвреждане на странични животински продукти и на продукти, получени от тях, извън обектите, регистрирани в Областните дирекции по безопасност на храните.

**Причини, които налагат приемането на акта**

Сложната епизоотична обстановка в страната по отношение на заболяването „Африканска чума по свинете“ (АЧС) и възникналите затруднения по отношение изпълнението на мерките за обезвреждането на трупове на животни, доведоха до преразглеждане на Наредба № 22 от 2006 г. за условията и реда за обезвреждане на странични животински продукти и на продукти, получени от тях, и на специфичнорисковите материали извън обекти, регистрирани в РВМС (обн., ДВ, бр. 21 от 2006 г.). Подробно се разгледа и оцени действащата регулация, като се взеха под внимание всички трудности, които Областните дирекции по безопасност на храните (ОДБХ) са имали относно обезвреждането на труповете на свине, засегнати от АЧС.

Това доведе до изготвянето на проект на нова Наредба за условията и реда за обезвреждане на странични животински продукти и на продукти, получени от тях, извън обектите, регистрирани в Областните дирекции по безопасност на храните и отмяна на Наредба № 22 от 2006 г. за условията и реда за обезвреждане на странични животински продукти и на продукти, получени от тях, и на специфичнорисковите материали извън обекти регистрирани в РВМС.

С предложения проект на Наредба се регламентират случаите, в които се обезвреждат странични животински продукти (СЖП) и продукти, получени от тях, извън обекти регистрирани в ОДБХ, методите за обезвреждане, предварителното одобряване на терени за обезвреждане във всички общини, назначаване и състав на комисия и процедура за определяне на терени, изискванията, на които трябва да отговарят последните и други.

В проекта на Наредба са предвидени действия по отношение на страничните животински продукти и на продуктите, получени от тях в случаите, когато произхождат от труднодостъпни райони. В допълнение на това е предвидено, че транспортирането на цитираните продукти е нежелателно поради повишен риск от разпространение на заразна болест по животните. Също така обезвреждането е допустимо в извънредни случаи, свързани с ликвидиране на заразна болест по животните, когато капацитетът на обекта, регистриран в ОДБХ е недостатъчен. Предвидено е обезвреждането на странични животински продукти и на продукти, получени от тях, да се извършва чрез загробване в трупни ями или траншеи, или чрез директно изгаряне на нивото на терена или в изкоп. Въведените разпоредби са съгласно чл. 19 от Регламент (ЕО) № 1069/2009 на Европейския парламент и на Съвета от 21 октомври 2009 година за установяване на здравни правила относно странични животински продукти и производни продукти, непредназначени за консумация от човека и за отмяна на Регламент (ЕО) № 1774/2002 (Регламент (ЕО) № 1069/2009), който чрез дерогация допуска случаи, в които може да се извършва обезвреждане на странични животински продукти и на продукти, получени от тях чрез заравяне на място или по друг начин под официален надзор при заразни заболявания, в труднодостъпни и отдалечени райони и други.

Основен момент в проекта на Наредба е изискването всички общини да имат одобрени терени в зависимост от капацитета на животновъдните обекти, намиращи се на територията на общината. Въведена е процедура за тяхното одобряване, като терените се определят от комисия, назначена от кмета на общината, в която се включват представители на всички заинтересовани институции, имащи отношение към разглежданата дейност. При определяне на терен комисията се съобразява с изискванията за отстояние до границите на урбанизираните територии, съгласно действащото законодателство, забраните и ограниченията, свързани с експлоатацията на санитарно-охранителните зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди хидротехнически съоръжения (напоителни и отводнителни канали), язовири, водоеми и други такива със санитарно-хигиенно значение и наличието на повърхностни и подземни води, предоставените права за ползването им и риска водите да бъдат замърсени. Също така се вземат предвид и действащите забрани и ограниченията в действащите Планове за управление на речните басейни и Плановете за управление на риска от наводнения.

В предложения проект на Наредба е предвидено при обезвреждане на СЖП и на продукти, получени от тях чрез загробване в трупна яма да не се допуска замърсяване на атмосферния въздух, почвата, подземните и/или повърхностните води, теренът да е на противоположната страна на преобладаващите ветрове в населеното място, да е осигурена надеждна хидроизолация на дъното и стените и повърхността на ямата да е покрита с бетонна плоча с отвор, дъното на ямата да се покрива с 2-3 см пласт от негасена вар, като е предвидено след поставяне на СЖП и на продуктите от тях, използване на подходящо дезинфекционно средство и обозначаване на мястото с табела с надпис "Трупна яма". По отношение на трупната траншея част от изискванията за трупна яма се отнасят и за нея, като например недопускане замърсяването на въздуха, почвата и водите, хидроизолацията, като допълнително се въвеждат и изисквания за обем на трупната траншея. Задължително условие е след напълване на траншеята повърхността ѝ да се покрива с най-малко 2 м пръст и видимо да се обозначава с надпис „Трупна траншея“. Допълнително са въведени и изисквания при директно изгаряне на нивото на терена или в изкоп.

В епизоотично отношение през 2019 г. във връзка с Африканската чума по свинете и наблюдаваните трудности, свързани с унищожаването на СЖП и на продуктите, получени от тях е предвидено да има срок от 24 часа, в който стопаните ще трябва да подават заявления до кмета на общината. Също така е предвидено в срок до 24 часа заявителят да бъде уведомен на кой от предварително одобрените терени ще може да се извършва обезвреждането. В проекта на нормативен акт е въведено, когато дадена община не разполага с подходящи терени, да може да използва такива в съседни или други близки общини.

В проекта на Наредба е предвиден срок от три месеца от влизането в сила на наредбата, общините да одобрят терени за обезвреждане.

На 11.05.2020 г. предложеният проект на Наредба за условията и реда за обезвреждане на странични животински продукти и на продукти, получени от тях, извън обектите, регистрирани в Областните дирекции по безопасност на храните е представен за предварителни обществени консултации по електронен път на Национален съюз на говедовъдите в България, Национална овцевъдна и козевъдна асоциация, Асоциация на свиневъдите в България, Асоциация на индустриалното свиневъдство в България и Съюз на птицевъдите в България. В предоставения 3-дневен срок няма постъпили бележки и предложения.

**Цели**

Проектът на Наредба има за цел осигуряване на условията и реда за обезвреждане на странични животински продукти и на продукти, получени от тях, извън обектите, регистрирани в Областните дирекции по безопасност на храните. Всички действия следва да бъдат насочени към незабавното обезвреждане и елиминиране на труповете на животните при възникване на заразни болести по животните или при други обстоятелства. Целта на обезвреждането е по максимално бърз начин да се предотврати риска за хора и животни.

**Финансови и други средства, необходими за прилагането на нормативната уредба**

Предложеният проект на акт не води до въздействие върху държавния бюджет и не са необходими допълнителни разходи/трансфери и други плащания. Проектът на Наредба не предвижда и допълнителни разходи за неговите адресати.

**Очаквани резултати от прилагането на акта**

Като резултат се очаква въвеждане на един подход при определяне на условията и реда за обезвреждане на странични животински продукти и на продукти, получени от тях, извън обектите, регистрирани в Областните дирекции по безопасност на храните.

**Анализ на съответствие с правото на Европейския съюз**

Проектът на нормативен акт не съдържа разпоредби, транспониращи актове на Европейския съюз, поради което не е приложена таблица за съответствие с правото на Европейския съюз. Проектът на Наредба съдържа разпоредби, свързани с прилагането на Регламент (ЕО) № 1069/2009. В допълнение Република България уведоми Европейската комисия, че възнамерява да се възползва от дерогацията, предвидена в чл. 19, параграф 1, букви „в“ и „д“ от Регламент (ЕО) № 1069/2009, а именно че ще обезврежда странични животински продукти и продукти, получени от тях извън обекти, регистрирани в ОДБХ в случаите на заразни заболявания и в труднодостъпни райони. Уведомяването се извърши на 14.05.2020 г. на заседание на Постоянния комитет по растения, животни, храни и фураж, секции “Здравеопазване и хуманно отношение към животните” и „Контрол и условия при внос“.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на Наредба за условията и реда за обезвреждане на странични животински продукти и на продукти, получени от тях, извън обектите, регистрирани в Областните дирекции по безопасност на храните и проектът на доклад (мотиви) са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове справката за постъпилите предложения и становища заедно с обосновка за неприетите предложения в резултат на проведената обществена консултация е публикувана на интернет страницата на Министерството на земеделието, храните и горите и на Портала за обществени консултации.

Проектът на Наредба за условията и реда за обезвреждане на странични животински продукти и на продукти, получени от тях, извън обектите, регистрирани в Областните дирекции по безопасност на храните е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА ГОСПОЖО ТАНЕВА,**

Във връзка с гореизложеното и на основание чл. 259, ал. 3 от Закона за ветеринарномедицинската дейност предлагам да издадете предложения проект на Наредба за условията и реда за обезвреждане на странични животински продукти и на продукти, получени от тях, извън обектите, регистрирани в Областните дирекции по безопасност на храните.

|  |  |
| --- | --- |
| **Приложениe:** | 1. Проект на Наредба; 2. Справка за отразяване на постъпилите становища; 3. Постъпили становища; 4. Справка за проведената обществена консултация; 5. Получени предложения и становища от проведената обществена консултация. |

С уважение,

**ДОЦ. Д-Р ЯНКО ИВАНОВ**

*Заместник-министър*